La presentació de la Falla Carraixet tanca el cicle de presentacions falleres a Bétera
25 de febrer de 2019

La presentació de la Falla Carraixet va tancar dissabte el cicle de presentacions falleres a Bétera. El Palauet es va omplir una vesprada més per viure este acte en el qual la comissió acomiadava amb tot el seu afecte als que han sigut els màxims representants de 2018 i rebia amb tota la solemnitat a les noves Falleres Majors i Presidents de 2019.

Alejandro Carrasco i Paloma Martínez van ser exaltats com a President Infantil i la Fallera Major Infantil de 2019. Tots dos van creuar la passarel·la amb un ampli somriure, i és que a partir d'ara són ja els màxims representants de la nombrosa comissió infantil del Carraixet.

Valeriano Moreno és des del passat mes d'abril el nou president del Carraixet substituint a José María Ros i dissabte va viure per primera vegada este acte com a màxim representant de la comissió de la qual forma part des de fa 27 anys.

Sens dubte el moment més emocionant de la vesprada es va viure quan Amparo Domínguez era nomenada Fallera Major i creuava la passarel·la com a tal amb els aplaudiments de tota la seua família, els amics i la comissió de la qual forma part des que es fundara.

La regidora de Festes, Raquel Puig, va voler dedicar unes paraules als nous representants en els quals els va animar a viure al màxim aquest exercici faller, "gaudiu de cada moment dels que vos queden per viure, deixeu que el vostre cor bategue amb força al ritme d'aquest melodia màgica. És el vostre somni, la vostra música. Enhorabona, sou ara vosaltres els autèntics protagonistes".